Document ID: 32004D0764

KOMMISSIONENS BESLUTNING
af 22. oktober 2004
om forlængelse af maksimumsfristen for øremærkning af kvæg i naturreservater i Nederlandene
(meddelt under nummer K(2004) 4013)
(Kun den nederlandske udgave er autentisk)
(EØS-relevant tekst)
(2004/764/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets forordning (EF) nr. 1760/2000 af 17. juli 2000 om indførelse af en ordning for identifikation og registrering af kvæg og om mærkning af oksekød og oksekødsprodukter og om ophævelse af Rådets forordning (EF) nr. 820/97 (1), særlig artikel 4, stk. 2,
under henvisning til anmodning fra Nederlandene, og
ud fra følgende betragtninger:
(1)
Nederlandene har anmodet om at få maksimumsfristen for øremærkning af kvæg i naturreservater forlænget til 12 måneder på grund af praktiske problemer.
(2)
De pågældende dyr holdes primært med henblik på naturbeskyttelse og landskabsbevaring og ikke med henblik på produktion. De holdes i ekstensive driftssystemer i det fri, hvor kalvene altid holder sig tæt op ad moderen.
(3)
Der bør tages hensyn til den nederlandske anmodning, forudsat at forlængelsen af maksimumsfristen for øremærkning ikke påvirker kvaliteten af oplysningerne fra den nederlandske database over kvæg og kvæget ikke flyttes, medmindre det er blevet forsynet med øremærke.
(4)
For dyr, der først er blevet øremærket, når de er seks måneder gamle, bør moderens identitet kontrolleres ved hjælp af en dna-analyse. Tages der højde for denne yderligere garanti, bør maksimumsfristen for øremærkning ikke være på over 12 måneder.
(5)
Forlængelsen bør være strengt forbeholdt et begrænset antal bedrifter, der hver især er blevet særligt godkendt som naturreservater efter nærmere fastsatte kriterier, og som er blevet anmeldt til Kommissionen.
(6)
De nederlandske myndigheder forpligter sig til ikke at lade denne forlængelse gælde for identifikations- og registreringsordningen for kvæg.
(7)
De i denne beslutning fastsatte foranstaltninger er i overensstemmelse med udtalelse fra Komitéen for Den Europæiske Udviklings- og Garantifond for Landbruget -
VEDTAGET FØLGENDE BESLUTNING:
Artikel 1
Nederlandene kan forlænge den maksimumsfrist, der i artikel 4, stk. 2, i forordning (EF) nr. 1760/2000 er fastsat for øremærkning af kalve, der holdes i visse naturreservater, til 12 måneder, hvis alle betingelserne i denne beslutning er opfyldt.
Denne forlængelse må ikke påvirke kvaliteten af oplysningerne fra den elektroniske database over kvæg.
Artikel 2
1. Forlængelsen i artikel 1 kan indrømmes, hvis alle betingelserne i stk. 2-5 er opfyldt.
2. Dyrene skal være født i et naturreservat, der er godkendt af en kompetent myndighed i overensstemmelse med artikel 3.
3. Alle fødsler af kalve indberettes til den kompetente myndighed inden for en frist, som fastsættes af Nederlandene i overensstemmelse med artikel 7, stk. 1, i forordning (EF) nr. 1760/2000.
4. Mærkningen finder sted, inden kalvene er 12 måneder gamle.
5. Under alle omstændigheder må ingen dyr forlade naturreservatet uden forinden at være blevet øremærket.
6. For kalve, der er blevet øremærket, når de er over seks måneder gamle, kontrolleres moderens identitet ved hjælp af en dna-analyse, når mærkningen finder sted.
Artikel 3
1. Den kompetente myndighed kan godkende naturreservater i henhold til denne beslutning, hvis de opfylder følgende betingelser:
a)
Naturreservatet skal være en bedrift, hvor dyrene primært holdes med henblik på naturbeskyttelse og landskabsbevaring.
b)
Naturreservatet skal dække et område på mindst 100 ha.
c)
Den reelle dyretæthed skal være på under 0,5 dyr på over 12 måneder pr. ha i gennemsnit pr. år.
d)
Der skal anvendes fuldt ekstensivt frilandsopdræt, og kalvene skal gå sammen med moderen.
2. En bedrifts status som godkendt naturreservat med en forlænget frist for øremærkning angives tydeligt i journalerne i den elektroniske database over kvæg.
3. Den kompetente myndighed tilsender Kommissionen en liste over naturreservater, der er blevet godkendt i henhold til stk. 1.
Artikel 4
Denne beslutning er rettet til Kongeriget Nederlandene.
Udfærdiget i Bruxelles, den 22. oktober 2004.

Labels: 20
3
6
12
18